
 12.8.2021
 BG
 Официален вестник на Европейския съюз
 L 289/9
 РЕГЛАМЕНТ ЗА ИЗПЪЛНЕНИЕ (ЕС) 2021/1337 НА КОМИСИЯТА
 от 18 юни 2021 година
 за изменение на Регламент за изпълнение (ЕС) No 908/2014 по отношение на финансовото управление
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) No 352/78, (ЕО) No 165/94, (ЕО) No 2799/98, (ЕО) No 814/2000, (ЕО) No 1290/2005 и (ЕО) No 485/2008 на Съвета (1), и по-специално член 46, параграф 6 и член 104 от него,
 като има предвид, че:
 (1)
 В член 11 от Регламент за изпълнение (ЕС) No 908/2014 на Комисията (2) се определят общите правила за декларирането на разходите и целевите приходи, декларирани от разплащателните агенции за даден месец. Към момента на установяване на месечните плащания за държавите членки Комисията взема предвид корекциите, за които е взела решение в рамките на уравняването на сметките и уравняването по съответствие. В резултат на това, тъй като на Комисията са известни сумите, съответстващи на тези корекции, няма специална необходимост държавите членки да ги включват в месечната декларация и да ги декларират пред Комисията. За да се опрости процедурата по отношение на сумите, които трябва да бъдат декларирани от държавите членки, това изискване следва да бъде заличено.
 (2)
 В член 14, параграф 1 от Регламент за изпълнение (ЕС) No 908/2014 се предвижда, че с решението за извършване на месечни плащания Комисията предоставя на държавите членки ресурсите, необходими за покриване на разходите, които ще бъдат финансирани по линия на Европейския фонд за гарантиране на земеделието (ЕФГЗ). В тази връзка обаче Комисията следва да вземе предвид приходите, които разплащателните агенции са получили от името на бюджета на Съюза. Понастоящем в рамките на ЕФГЗ Комисията нетира сумите на разходите спрямо сумите на целевите приходи директно в решението за месечни плащания, издавано от Комисията. Тази финансова операция представлява дерогация от начина, по който целевите приходи се управляват от други фондове на Съюза, когато те не се нетират, а се събират чрез нареждане за събиране на вземания, изготвено съгласно член 98 от Регламент (ЕС, Евратом) 2018/1046 на Европейския парламент и на Съвета (3). С цел да се хармонизират счетоводните практики на Комисията, и по-специално начинът на управление на целевите приходи, е необходимо този технически аспект на финансовото управление на ЕФГЗ да се приведе в съответствие с подхода, използван от други фондове на Съюза. Поради това е необходимо да се промени начинът на приспадане на приходите, реализирани в рамките на ЕФГЗ.
 (3)
 С Регламент (ЕС) 2020/2220 на Европейския парламент и на Съвета (4) бе изменен Регламент (ЕС) No 1305/2013 на Европейския парламент и на Съвета (5), като срокът на програмите за развитие на селските райони, подпомагани от Европейския земеделски фонд за развитие на селските райони (ЕЗФРСР), бе удължен до 31 декември 2022 г. и на държавите членки бе предоставена възможността да финансират своите удължени програми с бюджетните средства, заделени съответно за